A 30-a ediție a Simpozionului Naţional al Studenţilor Geografi la UB: CCMESI și Facultatea de Geografie au adus împreună 125 de participanți din marile centre universitare ale României
În perioada 6-7 aprilie 2024, Universitatea din București a găzduit o nouă ediție a Simpozionului Naţional al Studenţilor Geografi. Evenimentul, organizat de Facultatea de Geografie a Universității din București în parteneriat cu Centrul de Cercetare a Mediului și Efectuare a Studiilor de Impact (CCMESI) al Universității din București, reprezintă un spațiu de dezbatere academică deja consacrat în lumea geografică și a științei mediului.
Cea de-a XXX-a ediţie a evenimentului a fost susţinută din punct de vedere organizatoric şi financiar de către Facultatea de Geografie și Facultatea de Sociologie și Asistență Socială ale UB, ESRI România, Romsilva, Society of Urban Ecology – South East Europe Chapter, Pro Biodiversitas, Multidimension, Societatea de Geografie din România – filiala București, EnviroPack Consult, Institutul de Geografie al Academiei Române, Asociația Geomorfologilor din România” și Casa de Cultură a Studenților din București. De asemenea, simpozionul s-a bucurat de sprijinul a peste 30 de voluntari dintre studenții Facultății de Geografie, coordonați de lect. univ. dr. Diana Onose și dr. Ana-Maria Popa.
Domeniile de interes ale acestei ediţii au fost: metode de evaluare a calităţii mediului în ecosisteme urbane şi rurale, evaluarea sustenablității sistemelor naturale și antropice, hidrologie, conservarea biodiversității și geodiversității în ariile protejate, modelarea fenomenelor naturale, geomorfologie, climatologie, geografia turismului, evaluarea serviciilor publice și didactica predării geografiei. Lucrările prezentate au utilizat metode de analiză inovative din categoria sistemelor informaționale geografice, teledetecției, prelucrării datelor LIDAR, analizelor de baza big data, datelor din social media etc.
Manifestarea științifică, deschisă de un moment aniversar dedicat celor 30 de ediții ale evenimentului
La ceremonia de deschidere au fost prezenți prof. univ. dr. Laura Comănescu, Prorector UB pentru Programe de studii și Practica studenților, prof. univ. dr. Alexandru Nedelea, decan al Facultății de Geografie, lect. univ. dr. Mioara Clius, prodecan al Facultăţii de Geografie, prof. univ. dr. Mihai Răzvan Niță, director al Departamentului de Geografie Regională şi Mediu și cercetător științific Monica Dumitrașcu, director adjunct al Institutului de Geografie al Academiei Române.
Manifestarea științifică a fost deschisă de un moment aniversar dedicat celor 30 de ediții ale evenimentului, marcat prin mesajul Președintelui Comitetului de Organizare, prof. univ. dr. emerit Maria Pătroescu, de un periplu prin istoria celor 30 de ediții realizat de prof. univ. dr. Cristian Iojă, din partea Comitetului de organizare, și de mesajele emoționante transmise de prof. univ. dr. Lucian Drăguț, cadru didactic la Universitatea de Vest din Timișoara, și de lect. univ. dr. Lucian Roșu, cadru didactic la Universitatea „Alexandru Ioan Cuza” din Iași, ambii foști participanți ai simpozionului.
Sesiunea plenară a fost susținută de prof. univ. dr. Sorin Cheval, cadru didactic al Facultăţii de Geografie a UB și cercetător la Administrația Națională de Meteorologie, care, după ce a rememorat emoțiile care i-au însoțit prezentarea realizată în anul 1994 în prima ediție a simpozionului, a captat interesul audienței cu prezentarea Tranziția către reziliență climatică a regiunilor metropolitane din Europa, un demers care va fi extins prin proiectul Horizon EU Carmine Climate-Resilient Development Pathways in Metropolitan Regions of Europe.
Ediția din 2024: 38 de lucrări, 125 de studenţi, masteranzi, doctoranzi, cercetători şi cadre didactice
La evenimentul din 2024 au fost înscrise spre prezentare 38 de lucrări şi au participat peste 125 de studenţi, masteranzi, doctoranzi, cercetători şi cadre didactice, reprezentând centrele universitare de excelenţă în domeniul geografiei – Bucureşti, Iaşi, Cluj-Napoca, Timișoara, Constanța, Târgoviște. Comentariile şi sugestiile publicului vor reprezenta, în mod sigur, un important stimulent pentru orientarea cercetărilor viitoare. Prezentările au impresionat prin varietate, calitate, originalitate şi metodele moderne folosite (GIS, teledetecţie, evaluare multicriterială, statistică, modelare). Ierarhizarea lucrărilor s-a realizat pe baza votului publicului participant, care a avut ocazia să evalueze la fiecare participant calitatea ştiinţifică a rezultatelor, modul de prezentare şi capacitatea de a răspunde la întrebări.
Lucrările simpozionului s-au desfășurat în principal fizic (festivitatea de deschidere, sesiunile plenare, 4 sesiuni de comunicări și festivitatea de decernare a premiilor), existând o sesiune de prezentări online destinată participanților care nu au putut fi prezenți în București. Întreaga manifestare a fost transmisă în mediul online.
Sesiunea introductivă s-a finalizat cu prezentarea experiențelor internaționale oferite de masteranzii programelor Evaluarea Integrată a Stării Mediului și Politici de Mediu pentru Dezvoltare Durabilă, principalele aspecte prezentate fiind practica profesională în instituții europene desfășurată la Bruxelles în februarie 2024 (sprijinită financiar de Parlamentul European, Unitatea de Vizite și Seminarii și a experiențelor CIVIS). În cadrul simpozionului au fost realizate o sesiune de mentorat în cadrul proiectului SciResCareer, intitulată Vreau să fiu cercetător (prof.univ.dr. Mihai Niță și cercetător științific dr. Marius Matache) și o expunere a unei expediții geografice Din Amazonia în Patagonia – explorând diversitatea sud sud-americană (lect. univ. dr. Gabriel Vânău). În pauzele evenimentului, participanții au putut viziona rezultatele proiectului Fotogeografica, coordonat de Casa de Cultură a Studenților din București, prin dr. Paul Bordaș.
În cadrul festivității de premiere au fost înmânate premiile acestei ediţii, respectiv, premiile I, II şi III, 3 mențiuni (susținute financiar de ProBiodiversitas și Multidimension), 12 premii speciale (CCMESI, Society for Urban Ecology, Vintilă Mihăilescu – Institutul de Geografie al Academiei Române, Gabriela Apostol, Societatea Română de Geografie – filiala București, Asociația Geomorfologilor din România, ROMSILVA, Multidimension, ESRI, EnviroPack Consult) și 6 cursuri de instruire GIS oferite de ESRI România.
Lista completă a câștigătorilor poate fi consultată aici. 
Cele 30 de ediții ale simpozionului, peste 1500 de studenți participanți
În cei 30 de ani de existenţă a simpozionului, s-au perindat prin faţa auditoriului peste 1500 de studenţi, din cele patru mari centre universitare – Bucureşti, Cluj-Napoca, Iaşi, Timișoara–, la care s-au adăugat reprezentanţi de la facultăţile de profil din Constanța, Craiova, Oradea, Suceava, Târgovişte şi, formând astfel o reţea cu adevărat naţională de viitori specialişti. Pe arena Simpozionului au fost prezentate de-a lungul timpului peste 1100 lucrări (20-65 lucrări per ediție), având ca tematici dominante geografia mediului, ecologie urbană, geomorfologie, hidrologie, geografie umană și climatologie. Dinamica tematicii lucrărilor exprimă într-o manieră foarte fidelă evoluția temelor de cercetare ale fiecărui centru universitar, fiind evidente centrele de formare avansată a tinerilor cercetători.
